ตลาดหุ้นเอเชียแดงยกแผง หลังดาวโจนส์ดิ่ง 600 จุด รับแรงกดดันหุ้นกลุ่มไอทีร่วงหนัก!
ตลาดหุ้นเอเชียแดงยกแผง หลังดาวโจนส์ดิ่ง 600 จุด รับแรงกดดันหุ้นกลุ่มไอทีร่วงหนัก!
13 พ.ย. 2561

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงกว่า 600 จุดเมื่อคืน เนื่องจากกลุ่มเทคโนโลยีดิ่งลงตามราคาหุ้นแอปเปิลที่ร่วงลงอย่างหนัก หลังจากบริษัท ลูเมนตัม โฮลดิ้งส์ ซึ่งเป็นซัพพลายเออร์ที่ผลิตอุปกรณ์จับภาพบนใบหน้าของ iPhone ได้ปรับลดแนวโน้มผลประกอบการ
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 21,885.24 จุด ลดลง 384.64 จุด, -1.73% ดัชนี SSE Composite ตลาดหุ้นจีนเปิดวันนี้ที่ 2,600.50 จุด ลดลง 30.02 จุด, -1.14% ดัชนี HSI ตลาดหุ้นฮ่องกงเปิดวันนี้ที่ 25,092.30 จุด ลดลง 540.88 จุด, -2.11% ดัชนี TAIEX ตลาดหุ้นไต้หวันเปิดวันนี้ที่ 9,727.17 จุด ลดลง 111.49 จุด, -1.13% ดัชนี KOSPI ตลาดหุ้นเกาหลีใต้เปิดวันนี้ที่ 2,047.62 จุด ลดลง 32.82 จุด, -1.58% ดัชนี FTSE STI ตลาดหุ้นสิงคโปร์เปิดวันนี้ที่ 3,027.91 จุด ลดลง 40.24 จุด, -1.31% ดัชนี FBMKLCI ตลาดหุ้นมาเลเซียเปิดวันนี้ที่ 1,686.66 จุด ลดลง 9.48 จุด, -0.56%
ทั้งนี้ หุ้นแอปเปิล ซึ่งเป็นหนึ่งในหลักทรัพย์จำนวน 30 หลักทรัพย์ที่ใช้คำนวณดัชนีดาวโจนส์ ร่วงลง 5.04% หลังจากบริษัท ลูเมนตัม โฮลดิ้งส์ ซึ่งเป็นผู้ผลิตเลเซอร์ที่สามารถจับภาพ 3 มิติในฟีเจอร์ faceID ที่ใช้ในการผลิต iPhone ประกาศปรับลดแนวโน้มผลประกอบการในไตรมาส 2 ของปีหน้า โดยระบุว่า หนึ่งในลูกค้ารายใหญ่ที่สุดของบริษัทได้ประกาศลดคำสั่งซื้ออุปกรณ์ดังกล่าว
โดยรายงานดังกล่าวได้สร้างความกังวลเกี่ยวกับยอดขายของ iPhone รุ่นล่าสุดของแอปเปิลในช่วงที่ช่วงเทศกาลวันหยุดใกล้มาถึง ขณะที่นายโก๊ะ หมิง-ฉี ซึ่งเป็นนักวิเคราะห์จากบริษัททีเอฟ อินเตอร์เนชั่นแนล ซิเคียวริตี้ส์ ซึ่งมีความเชี่ยวชาญเกี่ยวกับบริษัทแอปเปิล ได้ปรับลดตัวเลขคาดการณ์ยอดขาย iPhone XR ลง 30 ล้านเครื่องในรายงานเมื่อวานนี้
ทั้งนี้ การร่วงลงของหุ้นแอปเปิลได้ฉุดหุ้นตัวอื่นๆในกลุ่มเทคโนโลยีด้วย โดยหุ้นอเมซอนดอทคอม ร่วงลง 4.4% หุ้นอัลฟาเบท ซึ่งเป็นบริษัทแม่ของกูเกิล ดิ่งลง 2.6% หุ้นเน็ตฟลิกซ์ ร่วงลง 3.1% หุ้นไมโครซอฟท์ ลดลง 2.4% หุ้น Nvidia ร่วงลง 7.8% หุ้นไมครอน เทคโนโลยีส์ ร่วงลง 4.2% หุ้นซิสโก ซิสเต็มส์ ร่วงลง 3.1% และหุ้นเฟซบุ๊ก ร่วงลง 2.3%
ส่วนหุ้นลูเมนตัม โฮลดิ้งส์ ทรุดตัวลงอย่างหนักถึง 33% และได้ฉุดหุ้นบริษัทผลิตชิปรายอื่นๆร่วงลงด้วย โดยหุ้นเซอร์คัส ลอจิก อิงค์ ดิ่งลง 13.8% หุ้น Qorvo ร่วงลง 6.3% และหุ้นสกายเวิร์คส์ โซลูชันส์ ร่วงลง 5%